Tomáš, Erik, poslanec NR SR (2022-12-02):
Vážený pán predsedajúci, kolegovia, kolegyne, ďakujem veľmi pekne za slovo. Na úvod mi dovoľte pár faktov. Päťstotisíc dôchodcov na Slovensku je pod hranicou chudoby. Päťstotisíc dôchodcov. Teda takmer polovica všetkých starobných dôchodcov. Stoosemdesiat sedemtisíc z týchto päťsto tisíc dôchodcov sa pod hranicu chudoby dostalo v tomto roku. Toto nie je údaj opozície, tento oficiálny údaj zverejnil Inštitút pre výskum sociálno-ekonomických rizík. Opakujem, 500-tisíc dôchodcov je už pod hranicou chudoby a spomínaný inštitút ako jeden z hlavných dôvodov uviedol nečinnosť vlády, nečinnosť vlády, resp. slabú podporu vlády voči seniorom. Celý boží rok tu kričím a navrhujem riešenia, aby sme seniorom pomohli a celý boží rok vy, vládna koalícia, všetky tieto návrhy a tieto postoje ignorujete. Len pripomeniem, že ste pre seniorov neurobili prakticky vôbec, ale vôbec nič v tomto roku. Bezbrehého zdražovania, ktoré tu sme nemali od roku 2000, takéto vysoké zdražovanie, takúto vysokú infláciu sme tu nemali od roku 2000. A všetko čo ste počas tohto roka tým dôchodcom dali navyše oproti tomu, na čo mali nárok, bol ten tzv. 14. dôchodok, ktorý aj samotná Jednota dôchodcov nazýva sociálnou dávkou. Štrnásty dôchodok, resp. táto smiešna sociálna dávka bola dôchodcom vyplatená vo výške od 35 eur do 210 eur, pritom tých 210 eur dostala iba mizivá časť všetkých starobných dôchodcov. Možno na úrovni 16 – 17-tisíc dôchodcov z celkového počtu 1,1 milióna eur. A keby som len kritizoval, keby som nič neurobil, keby strana HLAS nenavrhovala žiadne riešenia, tak by som tu naozaj nemohol stáť. Len vám pripomeniem, že počas celého toho zdražovania sme navrhli jednorazový kompenzačný príspevok pre seniorov. Potom sme navrhli tzv. kompenzačný príspevok smerom ku covidu, keďže mnoho seniorov nedostalo ten motivačný bonus, pretože sa nedalo zaočkovať aj z legitímnych dôvodov, povedzme zo zdravotných. Aj to ste odmietli. Navrhli sme mimoriadnu valorizáciu dôchodkov, odmietli ste to. Navrhli sme, aby pokračoval aspoň mechanizmus minimálnej valorizácie dôchodkov, odmietli ste to, vážená vládna koalícia. A potom predseda Jednoty dôchodcov Slovenska presne pomenuje, prečo to bolo. Nie ja to hovorím, nie ja Erik Tomáš, ale predseda Jednoty dôchodcov Slovenska Michal Kotian sa na rozhovoroch s vedením koalície dozvie, že pre seniorov nedáte nič práve kvôli tomu, že len 1 % seniorov volí túto vládnu koalíciu. Hnusné a cynické! Nehovorím to ja, povedal to predseda Jednoty dôchodcov Slovenska, hanba vám, hanba vám! Ale napriek tomu, napriek tomu sa budem pokúšať a strana HLAS – sociálna demokracia stále, stále o túto pomoc, pretože všetci sa spoliehate, že od 1. januára sa budú valorizovať dôchodky, ale nie vďaka vám, vážená vládna koalícia, len na základe automatu, ktorý bol prijatý počas predchádzajúcich vlád. Čiže seniori by mali vedieť, že ak dostanú v priemere od januára o 61 eur viac navyše k dôchodku, tak to nie je vďaka tejto koalícii, ale vďaka predchádzajúcim vládam, ktoré nastavili takto automat. Len aby ste vedeli, ani to nebude stačiť, pretože to pôjde o zvýšenie dôchodkov o 12 %, ale podľa odhadov Národnej banky Slovenska bude inflácia a zdražovanie na budúci rok 18 až 22 %. Takže naďalej budú seniori chudobnieť, stále viac a viac sa ich bude prepadať pod tú hranicu chudoby. To vám fakt už nestačí, že polovica dôchodcov žije pod hranicou chudoby, aby ste konečne niečo pre nich urobili? A opäť nebudem spoza toho mikrofónu len kričať, ale aj navrhovať, a preto som tu s týmto návrhom zákona. Mimochodom ide o veľmi podobný model, aký bol v Českej republike a v Českej republike na základe tohto modelu, dvakrát valorizovali dôchodky mimoriadne v tomto roku, na rozdiel od vás. Vy ste to neurobili ani raz. Takže návrh zákona je veľmi jednoduchý a spočíva v dvoch základných zmenách. Prvá je, mnohí viete, mnohí možno nie, veď nie všetci sa venujete sociálnej oblasti, že valorizácia dôchodkov sa stanovuje na základe dôchodcovskej inflácie za I. polrok predchádzajúceho roka. My ideme tú dobu predĺžiť a nebude to polrok, ale trištvrte roka, aby teda tá dôchodcovská inflácia lepšie a presnejšie zvýrazňovala, respektíve opisovala ten, ten, tú valorizáciu, resp. aby sme lepšie valorizáciou reagovali na skutočné zvyšovanie cien. Čiže predlžujeme to obdobie, kedy sa bude vypočítavať podľa dôchodcovskej inflácie zvyšovanie dôchodkov. Ale tá zásadná zmena, tá podstatná je v tom, že zatiaľ sa vždy alebo doteraz sa vždy dôchodky valorizovali len k 1. januáru, ale dávame automatický mechanizmus, že v prípade, že inflácia, dôchodcovská, už v konkrétnom danom roku, nie v tom predchádzajúcom, ale v tom konkrétnom danom roku, dosiahne úroveň vyššiu, resp. minimálne 5 % a vyššiu, tak vtedy sa automaticky spustí mimoriadna valorizácia dôchodkov aj k 1. júlu daného roka. Opakujem, po valorizácii 1. januára, pokiaľ bude v ďalšom polroku nového roka valorizácia, dôchodcovská, minimálne na úrovni 5 %, spustí sa automaticky valorizácia dôchodkov o, presne o tú dôchodcovskú infláciu v danom roku k 1. 7. Takže v takomto prípade by sa tie dôchodky valorizovali aj 1. júla. Je to reakcia na tieto výnimočné situácie, ktoré vidíte, ako môžu nastať. Je to, opakujem, úplne legitímny nástroj pomoci seniorom, presne podobný model majú v Českej republike, tam dokonca majú zákonom stanovené to, že vláda môže nariadením rozhodnúť v takomto prípade, že nemusí sa spoliehať ani na zákon, ale takúto právomoc má vláda. My ideme cestou zákona, aby to bolo v zákone, aby to tí dôchodcovia mali garantované, aby to nezáviselo od vôle vlády, zvlášť keď máme tu takúto vládu, ktorá na seniorov kašle. Ja vás chcem opäť veľmi pekne poprosiť o podporu tohto zákona, tejto novely. Opäť to bolo prediskutované s Jednotou dôchodcov Slovenska. Jednota dôchodcov Slovenska vyjadruje plnú podporu tomuto zákonu, tak vás žiadam aj v mene dôchodcov na Slovensku, konečne podporte aspoň jedno poriadne opatrenie v prospech seniorov. Ďakujem pekne.